Месец тишри е богат на празници. Първите му два дни са първият и вторият ден на Рош Ашана. Както отбелязахме това е денят на съда над цялото човечество. В молитвите си ние се молим за доброто на целия свят, за мир и единство между народите. Централно място в двата дни на Рош Ашана заема заповедта за свиренето с шофар. Рамбам дава няколко идеи за смисъла на заповедта:\n1. Тръбенето с шофар означава, че в този ден ние коронясваме Всевишния като Цар на Земята - коронясването на монарха и качването му на престола винаги е съпроводено с тръбни звуци.\n2. Чрез свиренето с шофара (направен е от рог на овен) ние напомняме за заслугите на нашите праотци и в частност за жертвоприношението на Ицхак, заменен в последния момент от овен. Преданието разказва, че тогава Г-под казал на Авраам: "Твоите потомци ще тръбят пред Мен с рог от овен и Аз ще Си спомня за заслугата на жертвоприношението на Ицхак, сина ти."\n3. Тръбенето с шофар напомня за даряването на Тората, което било съпроводено със силни звуци и шофар, свидетелстващи за сключването на съюза между Всевишния и Исраел.\nШофарът, с който свирим е извит, което ни намеква, че наш дълг е да се склоним пред волята на единствения Съдия, пред Който всички заставаме на Рош Ашана. Вечерта според нашата традиция правим специален седер, наподобяващ Седер Песах. Ядат се фурми, тиква, праз, ябълки с мед или захар, спанак, глава на овца или риба и се казват молитви и пожелания за добра година.\nКато цяло в историята ни на Рош Ашана са станали много чудеса и положителни събития, ден също като Йом Кипур - от една страна съда е съпроводен с вътрешно напрежение, но от друга страна това е ден на милост и благосклонност от страна на Всевишния. Затова и Алахата (еврейския религиозен закон) забранява в Рош Ашана да се тъжи, напротив молитвите на човека трябва да бъдат в радост и увереност, че ще последва добра година, както в материалното, така и в духовното.\nОт Рош Ашана до Йом Кипур, включително са десет дни, наречени десетте дни на покаянието. В Талмуда се казва, че на Рош Ашана се разтварят три книги. В първата се вписват имената на праведниците, на които своевременно се дава живот през настъпващата година. Във втората се вписват имената на пълните нечестивци, които моментално се осъждат на смърт, а в третата се вписват имената на "средните", които имат на сметката си както добри така и лоши дела. Присъдата на последните се отлага до Йом Кипур. Така в тези промеждутъчни дни между Рош Ашана и Йом Кипур в ръцете на всеки от нас е да промени за по-добро своята присъда. В книгата на пророк Йешеяу се казва: "Търсете Г-под тогава когато Той е близо. Да остави нечестивецът своя път, неправедният човек своите мисли и да се върне към нашия Б-г, защото Той прощава много." "... когато Той е близо..." - това са десетте дни на покаянието обясняват мъдреците и добавят, че въпреки, че Г-под е близо до нас винаги в тези дни това е изразено още по-силно.\nНа 3 тишри е постът на Гедалия (деня на убийството му). Той бил наместник на вавилонския цар в Юдея. След смъртта му и последните евреи, останали в Юдея били принудени да я напуснат, включително и пророк Йермияу. На 10 тишри е Йом Кипур, ден, в който всеки от нас трябва да укроти сърцето си пред Б-г. Ден предимно на молитви и разбира се, ден на пост. Има пет неща забранени на Йом Кипур - да ядем, да пием, да се мажем с различни мазила, да носим кожени обувки и интимните отношения.\nСлед Йом Кипур директно започват приготовленията за празника Сукот, "времето на нашата радост". Пречистени чрез работата ни още от месец Елул и освободени от множество грехове в деня на Йом Кипур идват дни на наистина голяма радост и веселие. Ако климатичните условия го позволяват всяко семейство трябва да си построи сука и да живеят там през дните на празника. Суката ни напомня за Изхода от Египет, за суките, в които тогава народът ни е живял, както и за облаците на славата, окръжавали стана на Исраел. Първата вечер на Сукот имаме заповед от Тората да направим трапеза вътре в суката (трапеза според Закона е когато ядем хляб над 30 грама за не повече от 4-5 минути). Друга заповед на Тората е за четирите плода (арбаат аминим) - адас, етрог, арава и лулав, които мъжете взимат в ръцете си и благославят съответната молитва. Жените, според традицията на сефарадимите, не трябва да благославят тази благословия, но могат да вземат плодовете в ръцете си.\nНакрая идват двата дни на празника Шемини Ацерет и Симхат Тора - дни много специални за народа на Исраел. На Симхат Тора едновременно завършва годишният цикъл на четенето на Тората и започва нов. Оттук идва и голямата ни радост, че сме успели през изминалата година да прочетем цялата Тора и сега отново започваме четеното й.\nНовомесечието на Мар-Хешван винаги е два дена. Преди много време новомесечието е било като празник. На рош-ходеш в Храма са се принасяли допълнителни жертвоприношения. Това е повод да сме весели, да сме облечени с празнични дрехи и да отбележим рош-ходеш дори с по-специална храна. В молитвата имаме добавки, като след “Амида” казваме “Алел”-псалми от цар Давид, които са се чели в Храма, и допълнителна молитва “Мусаф”.\nОбикновено месецът има 29 или 30 дни, но Хешван винаги е с 30 дни. Последният ден от даден месец винаги е начало на новия месец, но започваме да броим от втория ден на новомесечието. Името Хешван идва от вавилонски, както и имената на останалите месеци. През Хешван няма паметни дати от историята или празници. В молитвата “Мусаф” на Шемини Ацарет започваме да казваме: “ Машив аруах у морид агешем”, вместо: “Морит атал”. Благословията “Бархену” заменяме с “Барех Алену” на трети декември в молитвата “Арвит”.\nСпециални дати и събития\nМъдреците казват, че на 11-ти Хешван е починала нашата майка Рахел и тя е погребана в Бейт Лехем, където и до ден днешен много евреи от цял свят ходят и се молят пред гроба и. Всички наши бащи - Авраам, Ицхак и Яков, а също и Сара, Ривка и Леа са погребани в пещерата Махпела, днешен Хеврон, но само Рахел не. Мъдреците обясняват това с факта, че тъй като Яков е бил пророк и въпреки че е можел да погребе съпругата си Ривка в пещерата Махпела, той не го е направил, защото е знаел, че след време Израел ще бъде заточен във Вавилония. Тогава народът на Израел е бил съкрушен, лишен от своя Храм, напускайки Светата земя. Когато синовете на Израел минали покрай гроба на Рахел и заплакали, нашата майка започнала да се моли на Б-г за синовете си. Б-г и отговорил: “Удържи гласа си от ридание и очите си от сълзи, защото има въздеяние за твоя труд, ще се върнат те (синовете на Израел) от вражеска страна.” (Ирмияу 31:15). И наистина, 70 години след това народът се връща и построява втория Храм.\nХанука - празникът на светлината, се нарича още празник на Макабеите. Започва на 25 Кислев и продължава 8 дни. Както на Пурим, така и по време на Ханука няма ограничения за работа или други занятия. Дните на тези празници са свързани само с радост и веселие. Към молитвите “Амида” и ”Биркат амазон” се добавя благословението за чудесата -“Ал а-нисим”, сутринта се чете “Алел” и после Тора.\nКнигите на Хашмонаимите, Талмуда, ”Йудейските древности” на Йосиф Флавий дават възможност с достатъчна яснота да получим представа за историята, характера и развитието на празника Ханука. Тези древни източници разказват за времето, когато Йудея преминала във владение от Птоломеите към Селевкидите - царете на гръко-сирийската империя. За Йудея всички дни, прекарани под чужда власт, били предимно тежки, но въпреки това още от персийско владичество евреите се ползвали със сравнителна самостоятелност. Съществувала религиозно-политическа общност под ръководството на първосвещеника. Наред с първосвещеника и под негово ръководство функционирал съвет на мъдреците - Синедрион. Но мъдреците не се заблуждавали с лъжливи надежди и предчувствали, че предстоят тежки дни. По време на Антиох IV-Епифан гръко-сирийските власти започнали да се вмесват във вътрешния живот на еврейския народ, стремейки се да го елинизират. Царят издал заповед: Повелявам всички народи на моето царство да оставят своите религии и да се подчиняват само на моите закони. Съзнавайки дълга, великата отговорност пред Всевишния и пред народа, първосвещеник Йоханан, внук на раби Шимон а-цадик, смело се борил с опитите на елинизираните евреи да насадят елинизма в страната. Сред евреите имало прослойка от хора, занимаващи се с търговия, която станала причина по-състоятелните слоеве на Йерусалим да се асимилират. Четели гръцка философия, драми и разкази, съвършено пренебрегвайки своето собствено духовно наследство. Доколкото прекият контакт с Тората бил загубен, вече нищо не могло да ги удържи от сливане с културата на окръжаващите ги народи. Елинизираната част от евреите не давала на благочестивия Йоханан възможност да продължи своята борба. Собственият му брат Иошуа преминал на страната на Епифан и сменил името си на Ясон. Жадността на Антиох Епифан за пари, неговото желание да елинизира евреите, постоянните войни, изискващи много средства, довели до това, че Ясон заел мястото на Йоханан на поста първосвещеник, а по-късно на управител на святата земя, с цел да се съберат все повече и повече злато и сребро от евреите. Еврейският народ като цяло се държал здраво за Традицията още от времето на пророк Езра и само богатата върхушка от търговците и Ясон се склонили към елинизма. През 168 г. Епифан издал указ, съгласно който били забранени пазенето на Шабат и празниците, обрязването, ученето на Тора и т.н. в главните градове на Йудеа и даже в Йерусалимския храм били вкарани статуи на гръцки богове и обожествени образи на цар Антиох. Олтарът в Храма бил осквернен и на него била възнесена жертва свиня. Езически жертвоприношения се устройвали по цялата страна и евреите под смъртна опасност били принуждавани да принасят жертви на идоли. Свитъци на Тората се унищожавали, а тези, у които ги намирали, били убивани. Съдбата донесла на народа на Исраел тежко изпитание, непосилно за слабите духом хора. Хората бягали със семействата си и добитъка си в пустинята и при опасност се криели в пещерите. За да се спаси Йудея, трябвало борба. Знамето на това въстание на духа било поето от Хашмонаимите или както са известни Макабеите. Древните източници ни разказват как в градчето Модиин, което е в Йудея, живеело знатно семейство Коени-Хашмонаи. През 167 г. в Модиин дошли чиновниците на царя. Те издигнали на площада жертвеник, за да се възнесе в качеството на жертва свиня в чест на Зевс. Поначало тази жертва не принадлежала към числото на обикновените жертви, приети да се принасят на Зевс. Царските чиновници знаели, че в градчето главна роля играело семейството на Мататяу. И ето чиновниците се обърнали към него с предложение той да възнесе тази жертва и така да даде пример на всички присъстващи. Но Мататяу отговорил: ”Всички народи, живеещи в империята на царя, могат да го послушат и да оставят вярата на своите бащи от желание да бъдат угодни на царя, но аз, моите синове и моите братя ще останем верни на съюза на нашите предци. Б-г да ни пази да не оставим Учението и заповедите. Ние няма да изпълним заповедта на царя и няма да се отклоним от нашата вяра - ни надясно, ни наляво.” (I книга на Хашмонаимите 2;19-22) И когато след това един от евреите, отрекли се от юдаизма, поискал, въпреки думите на Мататяу, да принесе жертвата, сърцето на Мататияу закипяло, той извадил меча си и на място убил предателя. След това Мататяу разсякъл и царския офицер. Синовете обкръжили Мататяу, за да го защитят. Мататяу извикал: ”Вярващите в Б-га, след мен!” Към него започнали да се стичат хора от всички краища на Йудеа, готови на открита борба против гръко-сирийското владичество. Бащата назначил сина си за вожд на Йудеа и пълководец. Мататяу починал през 166 г. Синът му Иеуда напълно оправдал доверието на баща си. Отначало той организирал отрядите си като партизански, нападайки неголеми части от вражеската армия. Имало проблеми - някои ревностни еврейски воини отказали да се сражават през Шабат, като считали, че така нарушават святостта на Шабат, но били убити и Мататяу отхвърлил доводите на тези мъченици: ”Ако всички постъпваме така, то скоро сирийците ще ни избият.” В този ден мъдреците решили: ”Който и да дойде против нас в Шабат, ще се сражаваме с него, за да не умрем. Има само три неща, които дори животът да ни е застрашен, пак не трябва да правим: идолопоклонство, убийство и прелюбодейство.\nИеуда все по-смело нападал вражеските войски и след няколко големи победи накрая през 165 г. успява със своите полкове да влезе в Йерусалим. На свещеници било наредено да очистят Храма от всички нечистотии. Храмът бил окончателно очистен от всички статуи и на 25 Кислев се възобновила службата в Храма. Преданието гласи: ”Когато Хашмонаимите влезли в Йерусалимския Храм, те не могли да намерят чисто, неосквернено олио за светилника на Храма.” Намерена била само малка делвичка с кашерно олио, която била достатъчна само за една вечер. За приготвянето на ново кашерно олио били нужни 8 дни, но святата служба не била отсрочена. Свещениците запалили менората и отново осветили Бейт а-Микдаш (Храма) със светите молитви. Това се случило на 25-я ден на месеца Кислев 3622 година от сътворението на света. Радостта на народа била съпроводена с велико чудо - малкото количество олио продължило да гори в менората в продължение на 8 дни. По указ на Йеуда Макаби и духовните водачи на Исраел бил установен празникът на светлината и освещението Ханука. Това били, са и ще бъдат дни на радост и веселие - спомен за победата над елините и възстановяване самостоятелността на Йудея и възобновяване службата в Храма.\nНашият живот е сложен, динамичен и напрегнат и ние рядко се замисляме за неговия смисъл, за неговата идея и изобщо трябва ли да има идея или и ние като някои от евреите, живели тогава, да не възцарим в живота си материалното. Тогава животът се превръща в нещо като лунапарк, от който ние извличаме все повече и повече удоволствия - и това е всичко. Но идва Ханука и пред нас застават образите на Мататяу и Хана (пред очите на която убиват 7-те й сина, накрая и нея, но никой от тях дори за миг не трепва и не се покланя пред идолите на царя). Всички те и безбройните герои, за които дори и не сме чули, се отрекли да станат слуги на царя и отстоявали с най-святото, което имат - живота си, вярата в живия Б-г и изпълняването на Неговата воля, без която животът не би имал никаква стойност. Презирайки такъв живот, в мъжество и съвършена увереност те запалват огъня на вечната любов в сърцата на своите братя и става чудо - една шепа мъже удържа победа над многочислените войски, предвождани от най-опитните пълководци от школата на Александър Македонски, и успява да извоюва свобода за своята вяра и независимост като народ. Голяма част от евреите, които първоначално били повлияни от елинизма, сега заели място в редиците на Мататяу. Това е победа на духа над материята, на смисъла, скрит в нашата вяра, над безсмислеността, насилието и неправдата, която вършели сирийците. Затова въпреки голямото чудо - победа в толкова неравностойна битка, ние не акцентираме в дните на Ханука на това военно чудо, защото това не е била нашата цел, това е било само средство, чрез което ние сме достигнали до истинската цел - духовна и политическа независимост.\nТрадиции и Закони за Ханука\n1. Ханукията трябва да бъде поставена не по-високо от 80 см от пода на вашия дом.\n2. Най-хубаво е да сложите Ханукията от лявата страна на вратата. Така че като влезете в дома си от дясната страна да е мезузата, а от лявата Ханукията,\n3. Ако живеете на по-горни етажи, Ханукията се слага на прозорец, балкон, така че да се вижда от минаващи хора.\n4. Свещите се запалват веднага след излизането на звездите (след вечерната молитва - Арвит), до половин час след това. Ако не сте успели да ги запалите, тогава може да ги запалите до сутринта (преди изгрева на слънцето), ако и тогава не сте успели, можете да ги запалите и през целия ден, без да казвате молитва.\n5. Преди да запалите свещите в първата вечер на Ханука, трябва да кажете следните три благословии:\nБарух ата Адонай, Елоену Мелех аолам, ашер кидешану вемицвотав вецивану, ледлик нер ханука.\nБлагословен да си Ти, Боже наш Цар на вселената, Който ни освещаваш със Своите заповеди и ни заповядваш да запалваме свещ за Ханука.\nБарух ата Адонай, Елоену Мелех аолам, шеаса нисим лаавотену баямим аем баземан азе.\nБлагословен да си Ти, Боже наш Цар на вселената, Който си направил чудеса за нашите бащи в онези дни по това време.\nБарух ата Адонай, Елоену Мелех аолам, шеехеяну векийеману веигиану лаземан азе.\nБлагословен да си Ти, Боже наш Цар на вселената, Който си ни дал живот и го поддържаш в нас и си ни дал да доживеем до този ден.\nОт втората вечер до края се казват само първите две благословии.\nПреди да кажете благословиите, трябва да запалите шамаша (най-високата свещ). Първата вечер с него палите най-дясната свещ, а от втората до края с шамаша първо се запалва поредната свещ и след това предшестващите я.\n6. Свещите ви трябва да бъдат достатъчно големи, за да могат да горят поне половин час. Също така, ако ползвате олио (най-добре е да се палят свещите за Ханука със зехтин), то трябва да бъде достатъчно, за да гори същото минимално време.\n7. В петък вечер първо трябва да запалите свещите за Ханука и после свещите за Шабат.\nНа 10 тевет има пост, който цели да помним обсадата на Йерушалаим, осъществена от царя на Вавилония Навуходоносор. Обсадата била около стените на Йерушалаим, като влизането и излизането от града било възпрепятствано. Тя продължила три години. В месеца Тамуз, разрушавайки стената, те влезли в града и в месец Ав разрушили Храма.\n- 10 Тевет - начало на обсадата\n- 17 Тамуз - влизането на войските\n- 9 Ав - разрушаването на Храма.\nПрез всеки един от тези дни ние постим.\nОбщо през годината имаме шест поста - един е от Тората (Йом Кипур), четири за спомен на бедите, сполетели Исраел през годините, и поста на Естер - спомен за Естер и нейния подвиг за спасяването на Исраел. След 9 Ав народът излиза в Диаспората. Защо Г-д наказва така Исраел? Да го гони от земята му? В Тората е казано, че ако народът на Исраел не спазва заповедите на Б-г, то скоро те ще бъдат пленени и изселени от нея. Самата земя на Исраел не може да търпи в нея хора, които не пазят Тората. Ние, народът на Исраел, имаме право на земята само при условие че изпълняваме волята на Този, Който ни я е дал.\nПоявява се също въпросът защо ние трябва да постим? Ние не сме живели в тяхното време, какво сме виновни ние за случилото се някога? Мъдреците дават един отговор, че всяко поколение, в дните на което Храмът не е построен, е като това, заради което е разрушен. Защо Храмът не е построен - защото нивото на поколението не е това, което Б-г и неговата Тора искат като поведение от нас. Значи ако в наши дни няма Храм (Бейт Микдаш), ние сме същите, заради които той е разрушен. Т.е. също ние имаме вина, а не трябва просто безучастно да гледаме на този факт.\nПо-общ въпрос е също защо Б-г изобщо дава наказания: това е както бащата, който наказва сина си, направил нещо неправилно. Бащата не иска да го наказва, а само синът му да бъде добър. Така и Б-г не иска да ни наказва, а просто да ни накара да се размислим над делата си и да потърсим в тях дали има нещо неправилно. Диаспората е един от видовете наказания, които Б-г ни праща. Той не иска това, обича ни и иска да живеем добър и спокоен живот, единствената причина, заради която ни наказва, е да ни накара да се размислим, да се поправим. Никой обаче не бива да забравя, че Б-г ни е обещал - ние винаги ще бъдем негов народ, винаги ще съществуваме. Самият пост сам за себе си не е целта, той е просто средство, което помага да анализираме делата си, сравнявайки ги с тези на нашите отци в миналото, заради които са ставали едни или други беди. Правейки тази проста съпоставка, всеки може да прецени къде се намира той - дали неговите дела биха заслужили наказание или не. Как той се държи сега?...\nНа 3 Тишри, 10 Тевет и 17 Тамуз и деня преди Пурим (таанит Естер) не се яде и пие през деня до изгрева на звездите. Няма ограничения за работа като през Шабат и празниците. На 9 Ав и Йом Кипур се пости още от преди залез слънце докато изгреят звездите на следващия ден. На 9 ав може да се работи, а Йом Кипур е като шабат, относно работата.\nВ месеца шват е празникът Ту Бишват (15-ят ден на месец Шват). Това е Рош Ашана на дърветата. Този ден е като обикновен делничен ден. В него няма забрана да се работи, не трябва да правим нещо специално, няма допълнителни молитви (но не се казва "Таханун"). Обичаите за Ту Бишват възникват от мъдреците кабалисти и има традиция да се ядат плодове с идеята да помним земята на Исраел. Затова мъдреците решили всеки Ту Бишват да ядем от седемте плода, с които се слави земята Исраел - грозде, фурма, смокиня, маслина, нар и др. Мъдреците казват, че в този ден се подновяват силите на земята и дърветата започват да раждат. Има много видове обичаи, един от които е вечерта на Ту Бишват да пием четири чаши вино.\nПреди да се ядат плодовете на дърветата, се казва благословия: "БАРУХ АТА АДОНАЙ ЕЛОЕЙНУ МЕЛЕХ А ОЛАМ БОРЕ ПРИ АЕЦ." След като свършим да ядем, казваме благословията "МЕАЙН ШАЛОШ". Най-важното от всичко е да си спомним за нашата земя Исраел, да си спомним, че имаме държава, която ни е дадена от Б-г.\nТу Бишват е сред новите празници, съчетаващи любовта към земята Исраел от евреите, които са в Диаспората, и на грижите на евреите, които са в Исраел за страната. Талмудът разказва:\n"Веднъж Хони Амаел си вървял и видял старец, който засаждал рожкови и го попитал:\n- След колко време това дърво ще донесе плодове?\n- След 70 години - отговорил старецът.\n- Нима ти мислиш, че ще живееш още 70 години и ще опиташ тези плодове? - удивил се Хони.\nНо човекът отговорил:\n- Аз намерих света, засаден с рожкови дръвчета: както моите предци са ги засаждали за мен, така аз ще ги засадя за моите потомци."\nТази година имаме два месеца адар. Добавяме един тринадесети месец и той е втори месец адар. Пурим се празнува през втория месец пак на 14 дата.\nХристияните вървят по слънчевия календар и имат 365 дни и четири сезона. Мюсюлманите са по лунния календар и имат 12 месеца, като всяко новолуние е нов месец. Годината им е 354 дни и няма сезони. Разликата между една слънчева и една лунна година е приблизително 11 дни. Тората пише, че Песах трябва да бъде всяка година в месец нисан през пролетта, Шавуот - празник на жътвата на пшеницата, а Сукот - празник при събиране на урожая. Ако правим като християните, ще спазваме условието за сезоните, но няма точно да отчитаме месеците. Ако пък вървим по календара на мюсюлманите, няма да знаем кой сезон сме. Затова ние имаме календар, който е смесен. Вървим по лунния календар, но при някои години добавяме един месец (втори адар) и така изпълняваме едновременно изискванията на Тората за времето на празнуване на празниците. Годините на еврейския календар образуват цикли от по 19 години. Седем от тези 19 са с по 13 месеца - това са трета, шеста, осма, единадесета, четиринадесета, седемнадесета и деветнадесета година.\nКато цяло Тората нарича месеците: първи, втори и т.н. и мъдреците обясняват, че първи, втори и т.н. - от Изхода ни от Египет. Дните на седмицата също са първи, втори и т.н., за да ни напомнят за Шабат. Така ежедневно при споменаването на месец или ден ние изпълняваме две заповеди от Тората: да помним Изхода от Египет и Шабат.\nПразнуваме Пурим на 14 адар в памет на спасението ни от пълно изтребление по време на цар Ахашверош (Артаксеркс), управлявал огромната Персийска империя (127 страни). Сановникът на царя - Аман, замислил да погуби всички евреи и хвърлил жребий (пур), за да разбере кога е най-подходящото време за това. Аман дотам мразел евреите, че искал планът му за пълно унищожение да се осъществи само в един ден, защото знаел, че ако се провали и Исраел бъде спасен, това ще бъде ден на празник за народа. Той не искал Исраел да има повече от един ден празник. Омразата си Аман получил от бащите си - той бил от потомството на Амалек, за което има специална заповед от Б-г - да изтрие спомена от лицето на земята. Това било, защото Амалек без причина искал да воюва с Исраел (след получаването на Тората), единствено с целта да свали от пиедестала на величието и славата, на който седял народът на Исраел, пред лицето на света. Самият Амалек израснал в скута на дядо си Есав, за когото в Тората пише, че мрази Исраел (това е като аксиома) и бил възпитан с това - безпричинна омраза и стремеж към изтребление на Исраел, която предал и на потомците си. По времето на цар Шаул (Саул) Б-г му заповядал (на царя), когато воювал с потомците на Амалек, да изтреби всички от рода му, но цар Шаул оставил жив единствено царя им Агаг. Без знанието на цар Шаул един негов роб хранел Агаг и веднъж му пратил една слугиня в килията, чрез която родът на Амалек продължил съществуването си. Интересно е, че и Естер, и Мордехай са от потомството на цар Шаул - чрез неговите деца сега по време на Пурим Исраел се е спасил, тъй като по негова вина (на цар Шаул) изобщо станала цялата беда. Това била една от причините Б-г да отнеме царството от Шаул и да го даде на младия Давид.\nИма равини, които казват, че и Хитлер (да се изтрие паметта му) е също от потомството на Амалек. Един равин пита в защита на заповедта от Тората (която е трудно да се разбере от някои в морален аспект) - за убиване на всички от потомството на Амалек; та равинът пита: "Нима ако аз вляза в една детска стая в началото на ХХ век в Германия и видя едно малко момче от потомството на Амалек и го убия и това момче се окаже след години Хитлер, нима 60 милиона няма да ми благодарят и 6 милиона от народа ми също?" Разбира се, че ще му благодарят, както и всеки от нас, ако хипотетично види Хитлер жив, не би бил далече от мисълта да го убие. Никой не бива да се съмнява в заповедите на Б-г, защото ако само видим последствията от нарушаването им, ни става ясно основното: само Той знае всичко и най-добре за нас е да Го слушаме. Може би пък душите на тези потомци на Амалек са дошли точно с тази цел на земята - да бъдат убити и това е нещо като наказание за някакъв тежък грях и т.н. Кой знае... само Б-г. Изобщо влагането на разума в заповедите и стремежа ни да ги разберем напълно е нещо на моменти опасно. Човек трябва да изпълнява заповедите, защото те са дадени от Единствения, Който е достоен да заповядва, от Вечния и Съвършен, Безкраен и Всемъдър Б-г, а не защото ги разбираме или не. В Тората пише, че тайните са на Б-г, а за нас са откритите неща - да правим цялата Тора пред Него. Трябва да се научим да вярваме на Б-г и да правим заповедите - те ни носят добро както на нас, така и на света като цяло. Така, както този (пак хипотетично), който би убил малкия Хитлер, знаейки, че е от потомството на Амалек, би получил похвала от милиони хора, така това в друг аспект се отнася и за останалите заповеди. Изпълнението им носи благословия от Светия Б-г и те са, както се казва в Тората: "... вашата мъдрост пред лицето на народите". Няма нужда да казваме за ефекта, който Тора е давала и дава на човечеството - тя е основа на правни и морални норми дори и за другите народи.\nИма седем заповеди освен 613-те на Тората, които са ни заповядани от мъдреците. Една от тези 7 заповеди е отбелязването на празника Пурим през поколенията. Самата тази заповед се състои отново от 7 заповеди. Ето ги и тях:\n1. Четенето на Мегилат Естер - вечерта и сутринта.\nЗнаем, че има традиция, когато се каже името на Аман, да шумим с различни предмети в знак на неодобрение, но е важно да се отбележи, че когато четецът продължава, всички заедно трябва да спрат и внимателно да слушат всяка дума от Мегилата, защото ако човек изпусне дори и една дума - не е изпълнил заповедта.\n2. Пращане на подаръци - Мишлоах манот.\n3. Подаръци на бедните.\nПоследните две заповеди имат за цел да укрепят дружбата и братството сред евреите и също дават възможност да се проявят характерните за тях качества на състрадание и жалост. Заповедта Мишлоах манот е изпълнена ако изпратим на един свой приятел минимум два подаръка, а заповедта за подаръци към бедните, като дадем минимум на двама бедни по два подаръка.\n4. Четене на Тората - чете се частта от Тората, в която се говори за войната с Амалек след Изхода от Египет, като аналогия на историята на Пурим.\n5. Произнасянето на вставките "Ал а-нисим" (за чудесата) в молитвата Амида и Биркат амазон (благословия след ядене).\n6. Весел пир - тук всичко е ясно, но само ще отбележим, че тази заповед касае деня на 14 адар. През деня трябва да се устрои пищна трапеза и да се пие алкохол. В България кашерни са уиски водка, бира,мастика, сливова, кайсиева ракия - без вино и гроздова ракия и изобщо всичко, направено от грозде (дори и виненият оцет не е кашерен).\n7. Забрана за траур и пост - на самия ден 14 адар.\nТук е мястото да отбележим, че изброените 7 заповеди се предшестват от пост - поста на Естер. Той е на 13 адар през деня до вечерта. Постът, както и друг път сме казвали, е нищо да не се яде и нищо да не се пие. Болни, деца и т.н. са освободени от поста.\nВ градове, оградени със стени още по времето на Йешуа Бин-нун (преди приблизително 3300 години), Пурим се празнува на 15 адар. Такъв е Йерушалаим.\nПурим също ни учи, че всичко е в ръцете на Б-г, няма друг освен Него, който определя правилата на живота. Ако съдим по "нормалното" развитие на нещата - никога друг път Исраел не е бил в толкова благоприятна ситуация (еврейка е царица, с цар управляващ буквално целия свят, Мордехай е министър). Ако всичко се развиваше по естествен начин, нищо не би могло да помрачи светлите за народа дни. Но Талмудът казва, че Б-г видял евреите да се услаждат от трапезата на царя (който бил грешник пред Б-г) и яли и пили от некашерната му трапеза. Тогава всичко за миг се обърнало и в един ден народът бил обречен на пълно изтребване. Ситуацията, в която живее еврейският народ, зависи изцяло от степента на преданост на хората към Него, а самият Б-г справедливо и с милост подрежда сцената на световната история. Народът се върнал с разкаяние към Б-г и милостта му ни е спасила. Способни ли сме ние днес да заслужим спасение?\nХаг Пурим самеах!\n"Пази месеца "авив" и устройвай Песах в името на Г-д, Б-га твой." (Дварим 16,1).\nТри имена има месецът, в центъра на който е празникът Песах: нисан, авив, рош ходашим. Названието нисан идва от Вавилония. Авив означава времето на годината, когато зазряват зърнените култури в Исраел. Тората нарича този месец рош ходашим (главния месец), защото това е месецът на Освобождението. Въпреки че човечеството било създадено през месеца Тишри, Освобождението е по-важно от рождението, за това месецът нисан бил избран като главен месец на годината и именно него Тората избира за първи. Мъдреците предават, че и бъдещото спасение ще бъде също в месеца нисан.\nПрез целия месец нисан не четем таханун (част от молитвата Шахрит и Минха), в която молим Б-г да ни прости за всички грешки и Го молим да ни помогне да ги откриваме, за да ги поправяме, и да Му служим с все повече старание и любов. Причина да не казваме таханун през месец нисан е, че на рош ходеш нисан бил издигнат Мишканът и през първите му дванадесет дни на освещаването му се принасяли жертви. На 14 нисан се пренасяли пасхалните жертви, а от 15 нисан започват седемте дни на Песах. Така повечето от дните на този месец са дни на радост и в тях не четем таханун, за да не се опечаляваме и да не тъжим.\nПрез първата половина на нисан се подготвяме за Песах. В началото на месеца започвало да се събират средства за нуждаещите се - да може да се обезпечат нуждите им за празника. Тази традиция продължава и до днес, нарича се “кимха де-писха”.\nСъботата, предшестваща празника Песах, се нарича "Шабат а-гадол" - Големия (велик) Шабат. Ето някои от причините да го наричаме така:\n1. Първият Песах, който евреите празнували още в Египет, се паднал точно в четвъртък. На 10 нисан Всевишният заповядал да вземат "по едно агне на род, по едно агне на дом" и да го приготвят за жертва на Б-г, която предстояла да се извърши след 4 дни - т.е. на 14 нисан. И наистина на 14 нисан, в сряда, за първи път била пренесена жертвата за Песах. 10 нисан - денят, когато евреите взели агнетата, бил Шабат и този Шабат бил белязан с чудо. В този ден евреите, вече четвърто поколение роби на фараона, се осмелили да вземат божеството на египтяните и да го вържат към креватите си. Изумените и възмутени египтяни питали какво ще правят с тези агнета, а евреите им отговаряли: Нашият Б-г ни заповяда да му принесем в жертва тези агнета. И това, че египтяните не се осмелили да направят нищо против евреите, било велико чудо - за това този шабат получил названието си Шабат а-гадол, т.е. Шабат на великото чудо.\n2. Има старинен обичай равинът на общността да даде разяснения пред цялата общност за празника Песах, законите, свързани с него, и агадата. Доколкото равинът е "гадол" - голям човек, и този Шабат се нарича Шабат а-гадол или Шабат на равина.\nВ празника Песах Тората ни заповядва:\n1. Забранено е да ядем и изобщо да имаме каква да е полза от хамец и всяка храна, в която има хамец. Хамец е всяко брашно от петте вида най-използвани (от пшеница, ечемик, ръж и т.н.), което е престояло дори малко време в съприкосновение с вода. Обикновеното брашно в пакети се счита за хамец, тъй като то не е било специално предпазвано от влагата и определена част от него може би е втасала. Хляб и макаронените изделия са абсолютен хамец, но бира както и ядки (тъй като в тях слагат малко брашно) също не са кашерни за Песах.\n2. Забранено е да държим пред очите си в дома ни хамец. За това трябва хубаво да почистим цялата къща. Една вечер преди седер Песах се прави "бдикат хамец" - търсене на хамец. Това е последна проверка на целия дом. Прави се със свещ (не трябва да гасим лампата), за да осветим и тъмните ъгълчета и места в дома си. На сутринта спираме да ядем хамец и изхвърляме окончателно всички остатъци от последните яденета навън. Максимум в 10 часа сутринта трябва да преустановим яденето на хамец и изобщо такъв да се намира в дома ни. Хората, които имат много продукти, съдържащи хамец (макарони, брашно и т.н.), могат да дойдат до равина в синагогата (или да се обадят) и ще им се разясни как да запазят тези свои продукти, без да нарушат Песах.\nЗабраната да използваме хамец в Песах преследва две цели:\n- това увековечава спомена за изхода ни от Египет, осъществен със Силната Ръка на Всевишния;\n- това е вечно напомняне на всички бъдещи поколения за вярата в Б-г, с която имали нашите предци. Въпреки че били лишени от всякаква духовна и материална подготовка да изпълнят заповедта на Б-г да напуснат незабавно Египет, те не си направили запаси от храна и напълно се доверили на Всевишния, Който ги освободил от властта на фараона, че сега ще обезпечи всички техни нужди. И с пълна вяра поели към пустинята, за да получат Тората. На това забележително качество на тогавашното поколение се възхищавал в последствие пророк Ирмияу: "Така казва Г-д: Аз помня милостта на твоята младост, твоята любов на новобрачна - как ти вървя след Мен в пустинята по земя, която никога не бе засявана.”\nЗаповед в самия Песах е да правим Седер Песах през първата и втората вечер (втората вечер се прави Седер само от тези, живеещи извън Исраел). По време на седера се чете Агадата, с което изпълняваме написаното да разказваме на синовете си за чудесата, станали в Египет, и ядем маца и марор. Дните след първите два се наричат хол а-моед (хем обикновени, хем празнични). Накрая има още два дни, които са празнични (йом тов), но в тях не се прави седер - това са шестият и седмият ден на Песах.\nОт втората нощ на Песах (от 18 април вечерта) започваме т. нар. сфират а-омер - отброяване дните на омера. Тората повелява да си броим седем седмици, т.е. 49 дни от деня, когато в Храма се принасял омерът за ечемика (омер - 2480 куб. см). Още в пророческото видение с горящия но не изгарящ храст в подножието на планината Хорев Моше чул от Всевишния: Когато изведеш този народ от Египет, ще служите на Б-г на тази планина. Моше съобщил това на народа и за това те още от самото начало, от деня на излизането им от Египет с нетърпение започнали да броят дните и седмиците до получаването на Тората.\nТова е месецът, в който цар Шломо започнал да строи първия Храм. Този месец има една специална дата (14 ияр) - нарича се Песах шени (втори Песах). Този ден не е празник, но в него казваме Таханун. Хората, които били възпрепятствани да принесат корбан Песах (на 14 нисан), сега на 14 ияр принасяли пасхалната жертва в Храма. Тората им предоставя допълнителна възможност да го сторят точно месец след Песах.\nЩе споменем няколко специални дати от нашата история от този месец.\nНа 5 ияр е Йом Ацмаут - денят на основаването на Държавата Исраел. Нарича се Денят на независимостта, защото от този ден найсетне сме независими в собствената си страна след повече от 2000 години диаспора. Затова този ден е много важен за всички нас и мъдреците от нашето поколение установили специална молитва. Всички ние с радост трябва да празнуваме този наистина важен ден.\nНа 18 ияр е Лаг Баомер - 33-ият ден на омера. Мъдреците разказват, че от Песах до Шавуот загинали 24 000 ученици на раби Акива. На Лаг Баомер тази "епидемия" прекъснала. Затова преди тази дата има някои ограничения относно организирането на сватби, забави и т.н., а от Лаг Баомер насетне те отпадат. В Исраел днес на тази дата се организират многобройни сватби. Лаг Баомер е също годишнина от смъртта на раби Шимон бар-Йохай, който бил един от петимата ученици на раби Акива, които останали живи. Той е автор на книгата на Кабалата "Зоар", разкриваща най-дълбокото съдържание и смисъл на Тората. "Зоар" осветява мъдростта на Тората, която се сравнява с огъня. Затова на този ден има традиция да се палят огньове и всички с радост пеят песни, танцуват и се молят заслугите на този велик праведник да помагат на целия ни народ. Раби Шимон бар-Йохай е този, с който Господарят на вселената се хвалил всеки ден от живота му пред ангелите на небеса.\nНа 28 ияр отново си върнахме Йерушалаим заедно със Стената на плача и част от Стария град. Наричаме този ден Йом Йерушалаим. Отново имаме специална молитва и не четем таханун. Надяваме се съвсем скоро да видим Йерушалаим възстановен заедно с нашия Храм.\n"И празнувай празника Шавуот, празника на първоберките, когато започва жътвата на пшеницата".\nТози празник има четири имена: Шавуот, празникът на първоберките (бикурим), Ацерет и празникът на даването на Тората.\nИзточникът на името Шавуот се крие в самите седмици (шавуот), които се отброяват от празника Песах. Тези седем седмици свършват точно преди шести Сиван, който се явява 50-ия ден след Песах. Друго обяснение на името Шавуот е съзвучието му с думата швуот (клетви), тъй като с две клетви е свързан и този ден:\n- клетвата, която дал народът на Исраел при получаването на Тората, стоейки в подножието на планината Синай: "Наасе ве нишма" (Ще изпълняваме и ще слушаме);\n- клетвата, която дал Всевишният - никога да не заменя избрания от Него народ с друг.\nПразникът бикурим (първоберки) е второто от имената на Шавуот. Причината е, че когато евреите идвали в Храма, те носели със себе си "първоберки от урожая на своята земя" - като израз на благодарност към Всевишния, Който им дал във владение тази земя и Който ги насища с плодовете й. Бикурим са принасяли само от седемте вида плодове, с които се слави страната Исраел - пшеница, ечемик, грозде, смокиня, нар, маслини и фурми. Церемонията на принасянето на бикурим била изключително тържествена и в присъствието на много хора. Занаятчиите на Йерушалайм прекъсвали работата си, когато покрай тях минавала процесията с хора, носещи своите бикурим, и ги посрещали. Когато стигали до дворовете на Храма, поклонниците давали своите плодове на коените, като четели заедно с това откъса от Тората, който говори за тази заповед, както и за събитията, които станали с Исраел, преди да влязат във владение на обещаната им земя. Четенето завършвало с декларацията "А сега - ето аз принасям първите плодове от урожая на земята, която Ти ми даде, Господи".\nВ Талмуда Шавуот се нарича с името Ацерет. Това название отразява идеята, че Шавуот се явява завършек на празника Песах - неговият осми ден, намиращ се на седем седмици от него.\nПоследното четвърто име е "Празникът на даването на Тората" и то говори за идеята, че изходът от Египет на Песах не се явява самоцел, а само подготовка за нещо изключително - получаването на Тората. Такава пряка намеса на самия Б-г в съдбата на един народ не би могла да бъде просто за извоюване единствено на неговата физическа свобода. Напротив, Б-г освободил Исраел и ги водил през пустинята с една единствена цел: даряването на святата Тора, която отваря вратите на знанието на цялото човечество - знанието на добро и зло, на истина и суета, знание, дадено не от друг, а от самия Б-г.\nИнтересно е защо Шавуот се нарича празник на даряването на Тората, а не на получаването? Мъдреците обясняват, че даряването на Тората е станало в един определен ден (шести Сиван, на който е и самият празник Шавуот), а получаването й става всеки ден от всички нас. Тората е ключът на близостта на човек към Б-г, ежедневно всеки трябва да прилага сили да се приближава до Б-г и да слуша гласа Му. Има три неща, които народът исраелев получава само когато прилага изключително много усилия, и те са: Тората (изучаването на която се сравнява с изпълняването на всички останали заповеди), земята на Исраел и бъдещия свят.\nГоспод дал Тората в пустинята и на планината Синай. Това ни намеква за самата Тора - че и тя като всичко в пустинята не принадлежи никому. Всеки може да учи от Тората и това не отнема възможността и на другите да вземат от нея. Господ дал Тората на най-ниската от планините, с което ни учи, че всеки, който иска да бъде близо до Истината, трябва да бъде скромен. Гордостта и високомерието са едни от качествата, които Господ ненавижда. От друга страна, и самият човек трябва да оприличи себе си на пустиня, преди да започне да учи от Тората, т.е. да се отърве от всякакви предразсъдъци при изучаването й. Все пак Тората била дадена на планина, а не в долина или в някаква друга местност. Това говори за необходимостта евреинът да бъде горд с вярата си, с мисията си, изобщо с това, че е евреин.\nТрадиции на празника\n- Има традиция да се учи през цялата нощ на Шавуот. Този обичай започнал преди около 500 години от кабалистите, живели през средновековието. Целта му е чрез това учене да се поправи грешката, която извършили нашите бащи в пустинята. Тогава - въпреки че знаели, че Б-г ще им даде Тората на този ден, те спели спокойно през цялата нощ и до сутринта. Наложило се Моше да ги буди и да ги изкарва от стана към планината Синай. Има специална книга "Тикун лейл Шавуот" ("Поправка на вечерта на Шавуот"), изготвена от мъдреците, която включва основни моменти от Тората, Пророците и Писанията, Мишната и Талмуда.\nПрез Шавуот се чете книгата Рут от Писанията, която разказва за раждането на цар Давид (правнук на Рут), за когото мъдреците казват, че е роден и починал на Шавуот. На Шавуот в Храма се принасяли два хляба от пшенично брашно, тъй като точно по това време пшеницата узрявала. Действието на книгата Рут се развива по същото време на годината. В книгата Рут са описани законите за приемането на юдаизма - самата Рут е моавитянка, която става еврейка благодарение на привързаността си към своята свекърва Наоми, нейния народ и нейния Б-г. Нещо аналогично се случило и на Шавуот. Преди да получат Тората, евреите трябвало да се обрежат и да се потопят в микве, т.е. да направят нещо като гиюр. Тези аналогии са част от причините, поради които мъдреците постановили на Шавуот да се чете книгата Рут. На Шавуот се ядат млечни продукти и мед, с което намекваме, че Тората, която сме получили, е сладка и вкусна като мед и мляко. Но причината да ядем млечни продукти се крие в самата история: след получаването на Тората Исраел не можели вече да ядат некашерни продукти и в некашерни съдове. След като се върнали от Синай, те нямали кашерни съдове и можели да ядат само млечни продукти, защото каширането на съдовете за месо изисквало време.\n17 Тамуз е един от четирите поста, установени в спомен за разрушението на Храма, наред с Пост Гедалия (3 Тишри), Десети Тевет и Девети Ав. На 10 Тевет вавилонският цар Навуходоносор започнал обсадата на Йерушалайм, на 17 Тамуз неговите войници пробили градската стена, а три седмици по-късно, на 9 Ав, настъпила трагическата развръзка на събитията - Храмът бил изгорен.\nВ историята на еврейския народ датата 17 Тамуз е ден на бедствия. В Талмуда, в трактата Таанит, се изброяват пет бедствия, случили се в продължение на историята ни в този ден:\n1. Моше Рабейну счупил скрижалите на завета, когато видял златния телец;\n2. По време на обсадата на Йерушалайм в този ден се прекратило принасянето на ежедневната жертва "тамид", поради невъзможността да се осигуряват жертвени животни, което било и признак на надвисналата катастрофа;\n3. Както се разказва в книгата на пророк Йермияу, на 9 Тамуз по време на обсадата на Йерушалайм в епохата на Първия Храм била пробита градската стена, а по времето на Втория Храм същото се случило на 17 Тамуз;\n4. Апостомос, наместник на цар Антиох, изгорил свитък Тора, разбирайки, че най-ефикасният начин да пороби евреите е като нанесе удар на тяхното духовно наследство; изгарянето на Тората станало начало на гонения на еврейството като цяло и се явило една от главните причини за въстанието на Макабеите;\n5. В този ден в Храма била поставена статуя на идол. Според едно мнение това се случило в епохата на Втория Храм и било едно от делата на Апостомус; според друго мнение (Талмуд Йерушалми) това извършил царят на Юдея Менаше, който управлявал в епохата на Първия Храм и се "прославил" с това, че потопил Йерушалайм в невинна кръв и бил идолопоклонник, по-голям от всички свои предшественици.\nЦар Менаше бил син на цар Хизкияу - една от най-светлите личности, заемала трона на Юдея. Вавилонският Талмуд в трактата Берахот разказва, че знаейки какъв син ще има, Хизкияу не искал да се жени. Но пророк Йешаяу го укорявал за това и изисквал Хизкияу да изпълни заповедта на Тората "Плодете се и се размножавайте". В края на краищата Хизкияу се оженил и на света дошъл Менаше, който извършил множество лоши дела, но въпреки всичко накрая извършил разкаяние (тшува) и Всевишният - както казва Талмудът - отворил за него "тайна врата" на Небето, чрез която той влязъл в рая.\nВ продължение на цялата ни история няма по-тежък месец от Ав, и по-специално датата 9 ав. В този ден Всевишният произнесъл присъдата си над поколението, излязло от Египет заради това, че повярвали на шпионите (мераглимите), пратени от Моше да проучат Исраел - присъдата била това поколение да не влезе в обещаната земя, а всички в продължение на 40 години да умрат в пустинята (вж. параша Шелах Леха). На 9 ав били разрушени и двата храма в Йерушалаим. В този ден пада град Бейтар по времето на въстанието на Бар Кохба, което довело до смъртта на стотици хиляди евреи, още толкова в робство и т.н. Бейтар били и един от големите центрове за изучаване на Тората. След потушаването на въстанието на Бар Кохбар римските власти предприели всякакви мерки, целящи да изтрият всички следи от еврейско присъствие в Исраел. Преименували страната на Палестина. Йерушалаим бил напълно унищожен, хълмовете му изорани и го нарекли "Елил Капитолина". Има и много други черни за народа ни събития, случили се на различни общности на тази дата. Затова мъдреците са казали: "Когато дойде ав, намаляваме радостта си."\nШабат преди 9 ав се нарича Шабат Хазон, тъй като четем афтара, започваща с първа глава на Иешаяу. В тази афтара се говори за бъдещето на Йерушалаим, как враговете на Исраел ще успеят да разрушат Първия Храм. Затова мъдреците установили да се чете тъкмо тази афтара - да ни послужи като поука. Мъдреците питат защо Б-г решил да разруши Втория Храм и отговарят, че бил разрушен заради безпричинната омраза, за това, че хората не се поправяли един друг, не давали уважение към мъдреците на Тората и се отнасяли с тях като с обикновени хора, вярата на народа отслабнала и хората не си прощавали един друг. Виждаме, че причините за разрушаването на Храма са предимно свързани с взаимоотношенията между самите хора, което само по себе си говори за важността им. Мъдреците установили поста на 9 ав не само за спомен на разрушаването на Храма, а основно като спомен за причината за разрушаването му. Причина, която всеки от нас може да поправя, положение, което всеки от нас може да промени.\nМъдреците задават и логичния въпрос: А заради какво ще се построи Храма наново? Т.е. какво да направим всички ние за да заслужим той отново да бъде построен. И отговорът им е: Заради безпричинната любов - това е поправката на безпричинната омраза, основно поради която бил разрушен Втория Храм. Всеки от нас лично трябва да си зададе въпроса дали има качеството на безпричинната любов, качество, което впрочем е основна причина Б-г да избере нашия баща Авраам измежду всички хора. Безпричинната любов ръководела Авраам през всичките дни на живота му - да обикаля земята и да помага навред като учи хората на пътищата на доброто. Това качество е потенциално заложено и в нас, но всеки който иска да го изяви трябва да работи сериозно върху себе си. Мъдреците казват, че от момента на разрушаването на Храма в Йерушалаим все едно желязна завеса е спусната между нас и Б-г и още, че поколение, в дните на което Храма не е построен е такова, че все едно заради него заслужава да е разрушен. Наистина тъжни и тежки са тези думи, но всеки от нас има възможността да поправя малко по малко положението - първо като оправи себе си и стигне до безпричинната любов, после воден от нея да помага и на други. Кабалата обяснява, че с всяка заповед, която един евреин изпълнява се слага още един камък в основите на Третия Храм, дано всички ние да се удостоим да го видим скоро. Някой може да попита: Щом праведници като Рамбам, Ор а-Хаим, Баба Сали (и, разбира се, много, много други) не са заслужили да бъде построен Храма в техни дни (т.е. поради заслугите им), нима аз мога да направя нещо днес? Днешните равини отговарят, че наистина Храма не е построен заради Рамбам и безбройните праведници, живели преди нас, но те са положили основите на Третия Храм, тъй като всеки праведник оставя светла следа и с това строи наново Храма. Така и всеки от нас според силите си, изпълнявайки дори една единствена заповед може да даде своята лепта, да сложи още един камък в сградата на Третия Храм, чието величие ще надмине това на предишните два, защото тогава не само Исраел ще се покланя на Б-г в него, но и всички останали народи, "Тогава Б-г ще бъде един и името Му - едно.”\nЗакони за постът на 9 ав\nМъдреците казват, че всеки, който страда и пости заради разрушаването на Храма, ще се удостои да го види построен. 9 ав е ден на пост и той започва от вечерта на 8 ав (преди залез слънце) и продължава до изгрева на звездите на 10 ав. Забранено е да ядем, да пием, да се мием, да ходим с кожени обувки, да се мажем с различни мазила и да имаме интимни съпружески взаимоотношения. Преди началото на поста се прави сеуда мафсекет (разделителна трапеза). Вечерта на 9 ав се чете книгата Ейха (част от Танаха), която говори за времето преди Б-г да реши да разруши Първия Храм. Книгата Ейха според някои мъдреци е написана от пророк Йермияу, тя се чете и по време на молитвата Шахрит.\nНа 9 ав не се казва Таханун. Тфилин не се слага по време на молитвата Шахрит, а всеки сам си слага в къщи и после без тфилин отива на синагога, облечен само в талит. Причината е, че тфилинът за нас е украса, корона, дадена ни от Б-г, а в този тъжен ден няма място за радост и украса. Има мидраш, който казва, че Машиах е роден 9 ав и за това след обед отбелязваме това радостно събитие и си слагаме тфилин и заедно всички се молим така молитвата Минха.\nМишната в трактата Таанит казва: "Няма такива празници за Исраел като 15 ав и Йом Кипур." Що за ден е 15 ав и защо се сравнява чак с Йом Кипур? Мъдреците разясняват: Йом Кипур символизира прощаването на греха с телеца, тъй като то било получено именно на Йом Кипур, когато Моше слязъл от планината Синай с новите скрижали на Завета. 15 ав също символизира изкупление на грях - греха на шпионите (мераглимите), пратени в Ерец Исраел и по-късно я оклеветили. На 15 ав се прекратил морът, унищожавал поколението излязло от Египет, извършило два тежки гряха - създаването на златния телец и нежеланието да влязат в Исраел, вярвайки на думите на мераглимите. Мъдреците изброяват още 6 значими положителни събития, станали точно на 15 ав. От всичко казано по-горе се вижда, че тази дата е наистина специална за нас и днес в Исраел на нея се организират множество сватби. На 15 ав не се казва Таханун.\n"Аз принадлежа на моя възлюбен, а той на мен."\nСъгласно Талмуда първият ден на Творението, когато "каза Б-г: Да бъде светлина", бил на 25 Елул, а шестият ден на Творението, когато "каза Б-г: "Да направим човека по Наш образ, по Наше подобие", е именно първият ден на месец Тишри. 1Тишри (Рош Ашана) - това е рожденият ден на човечеството, който ден Тората нарича "Ден на тръбни звуци", а Мишната отбелязва тази дата като деня на съда над цялото човечество. За да се подготвим добре за този ден, ние се стараем предварително да направим равносметка на всички наши дела в течение на изминаващата година - какво сме направили добре, какво не дотам добре, кое сме пропуснали. За всичко това говори изречението: "Пригответе се да се срещнете с твоя Б-г, Исраел." Времето за тази подготовка е месец Елул, предшестващ деня на съда.\nПоначало съдът на небето се извършва по подобен на този на земята начин - има ангели, изпълняващи ролята на адвокати-защитници, и такива в ролята на прокурори-обвинители. Мишната казва в трактата Авот: "Всеки, който извърши добро дело, се сдобива със защитник, а всеки, който извършва грях, си спечелва обвинител." От Мишната ясно се вижда, че шансовете да бъдем оправдани в съда зависят от това дали ще надделее броят на добрите ни дела или броят на прегрешенията, които извършваме. Разбира се, понякога едно добро дело може да бъде равносилно на хиляди други такива и обратно. Във везните на небесата всичко влиза в общата сметка, до най-малката подробност. Основно нещо освен самите дела е и желанието на сърцето на човека - към какво той се е стремял, за какво се е борил през изминалата година. Почти невъзможно е да поправим всичко лошо, сторено през годината за един ден, защото разкаянието (тшувата) е нещо сложно, включващо в себе си много етапи: поправка на характера и поведението и усъвършенстването на постъпките. За достигане на разкаянието (тшувата) е нужна сериозна работа, а това изисква време. Месецът Елул, месецът на милосърдието, е този, в който ние можем да се приготвим за съда, да сверим часовниците си с времето, в което бие часовникът на Вселената.\nМъдреците казват, че портите на разкаянието никога не се затварят, защото ръката на Господ е винаги протегната към тези, които искат да се върнат към Него. Поначало тшува на иврит означава връщане, това е връщане към нормалното състояние на човека. Когато човек греши, това води до последствия - от една страна, той нанася вреда на душата си, от друга, като следствие от греха и Божественото присъствие се оттегля от него. Както Кабалата пояснява - човешката душа е като костилка, а греховете покриват тази костилка с пластове, така и душата на човек поначало е чиста и създадена да се радва на съвършенството на Б-г, но греховете ни отделят от Него и пречат на душите ни да виждат божественото и да живеем живота, за който поначало Б-г ни е създал. Разкаянието е връщане на душата към Божественото присъствие и в нейното нормално състояние. Зоар казва: "От момента, когато в гърдите на грешника се ражда чувството на разкаяние и започва да си прокрадва път към Небесата, милосърдието на Всевишния се спуска срещу него, успокоявайки душата му и уверявайки го, че тя ще получи прошка от Твореца и грехът ще бъде забравен."\nЕто условията, които трябва да са налице за разкаянието:\n1. Човек да признае това, че е сгрешил (одаа).\n2. Искрено съжаление за сторения грях (харата).\n3. Обещание в бъдеще да не повтаря грешката си.\n4. Възмездяване на загуби (ако е възможно).\nАко са налице тези условия и човек, след като се е разкаял, попадне в същата ситуация, при същите условия, при които преди това е сгрешил, и ако сега той не го направи (греха), защото вече знае и вярва, че това не е правилно, тогава даденият човек се е разкаял съвършено за конкретното прегрешение. В нашите свети книги често се срещат изброени три средства, чрез които можем да смекчим присъдата в деня на съда: разкаянието, молитвата и цедаката (справедливост и взаимопомощ). И казва Шломо а-мелех: "Чрез вършенето на милост и истина се очиства грехът и със страха от Г-спод се отстранява (човек) от зло."\nНо защо точно месец Елул е този, в който сме по-близо до Б-г? Както е известно, Моше Рабейну разбил скрижалите на Завета, след като видял, че евреите са направили златния телец. Това е станало на 17 Тамуз. На 1 Елул Всевишният заповядал на Моше отново да се качи в планината, за да получи вторите скрижали, защото Господ се смилил над Исраел, отстъпвайки пред настойчивите молитви на Моше. Това второ пребиваване на Моше в планината Синай било в продължение на 40 дни. Краят на тези дни бил на 10 Тишри, на Йом Кипур. В този ден Всевишният казал на Моше: "Аз простих (на Исраел), както ти (Моше) помоли." Затова тези 40 дни завинаги остават дни на милосърдие, прошка и благосклонност от страна на Всевишния, когато Той охотно приема молитвите на народа ни и прощава нашите грехове. Това са дни, в които ние усещаме Б-г не само като Съдия и Цар на света, а като Баща, който обича децата си, готов да им прощава, да ги напътства и милва. Тези дни от небесата във всяка еврейска душа се излива светлина, святост се излива по целия свят, святост, способна да ни издигне и изцели, за да служим на нашия Б-г, на нашия Небесен Баща с любов, благодарност, радост и сърдечна доброта и така в деня на съда да застанем пред Него чисти и извисени, сдобили се вече с много защитници и подготвили се за съда.\nТрадицията при нас, сфарадимите, е да казваме през всички дни от Рош Ходеш Елул до Йом Кипур (без Шабатите и дните на Рош Ходеш) специални молитви, наречени "слихот". В тях ние молим за извинение за всички грешки през годината. Времето за четенето на слихот е през нощта - от средата на нощта до изгрев слънце. Някои от многоуважаваните и обичаните от нас стари хора още помнят как като малки бащите и дядовците ги будели през нощта и ги водели в синагогата да четат слихот.\nПопитали Мъдростта: "Какво е наказанието за грешника?", Мъдростта казала: "Грехът ще преследва грешника” (някъде се среща: "Гняв ще преследва грешника"). Попитали Пророците: "Какво е наказанието за грешниците?", Пророците отвърнали: "Грешната душа ще умре." Попитали Пресветия и Той казал: "Нека грешникът се разкая и ще му бъде простено" (Талмуд Йерушалми).


Непознатите Романови: Трима руски монарси, за които може би никога не сте чували - Russia Beyond България\nНепознатите Романови: Трима руски монарси, за които може би никога не сте чували\n20 септ 2017\nМалко са монарсите от династията на Романови, които са незаслужено забравени. Russia Beyond поправя тази несправедливост.\nАлексей I Михайлович, плахият модернизатор\nДържавният Ермитаж / Wikipedia\nБащата на известния реформатор Петър Велики е Алексей Михайлович (1645-1676), известен като Тишайший (бълг. "тих, спокоен"). Той не е сред известните руски монарси, тъй като е засенчен от известния си наследник. Алексей Михайлович е религиозен човек, който спазва православните ритуали и религиозни текстове, което, според някои, е и причината за смирението, изразено от прозвището му.\nПо време на управлението си той успява да съчетае руския традиционализъм и стратегията на своя баща (Михаил I Романов) да възприема полезни привички от Запада. Също като Михаил I, Алексей експериментира с идеята да реорганизира армията на базата на западния модел. Той създава постоянни полкове, които се различават от предходната епоха, в която частите на благородническата милиция често се оглавяват от чуждестранни военни, поканени да поемат този пост.\nНегова заслуга е и създаването на пощенски услуги в Русия. По време на управлението му се правят опити да се създаде редовен флот, но те се провалят, тъй като по онова време Русия не разполага с подходящи пристанища и излаз на море.\nРаботи и за модернизирането на църковния живот. С неговата благословия патриарх Никон започва реформи в църквата, които отхвърлят някои стари традиционни практики. Тези реформи предизвикват прословутия разкол в Руската православна църква, чийто ефект се улавя и до днес.\nЦар Алексей успява да засили властта на монархията, но належащите проблеми на нацията (като например излаз на Черно и Балтийско море) остават нерешени.\nАнна Ивановна и доминацията на чужденците\nМинистерството на културата на Руската федерация / Wikipedia\nАнна Ивановна, племенница на Петър Велики, няма късмет с руските историци. Повечето от тях дават изключително отрицателни оценки за управлението ѝ.\nКритикувана е, че е пуснала твърде много чужденци в страната, тъй като самата тя прекарва много време в Херцогство Курландия (в съвременна Латвия). Изпратена е там от могъщия си вуйчо през 1711 г. и живее в Курландия две десетилетия. Канят я да се върне и да поеме руския трон през 1730 г., след смъртта на внука на Петър – Петър II.\nБлагородниците, избрали тя да поеме трона, смятат, че като аутсайдер тя ще бъде лесно манипулирана и ще се съгласи собствените ѝ правомощия да бъдат ограничени. Това обаче не е така. Първоначално Анна приема тези условия, но след като осъзнава, че идеята се подкрепя от кръговете, имащи интерес да завземат част от абсолютната власт на монарха, публично ги отхвърля.\nОт Курландия тя води със себе си своето протеже и любовник Ернст Бирон, който в продължение на 10 години е най-влиятелният мъж в огромната империя. Всъщност този период от руската история понякога е наричан "Ерата на Бирон".\n"Доминацията на тези германци продължава 10 години. В продължение на десет години руснаците са обиждани в най-добрите им симпатии и чувства", пише за този период известният руски историк от 20 в. Сергей Платонов.\nСъвременните историци обаче като цяло отхвърлят подобно негативно мнение за Анна Ивановна. Противно на общоприетото схващане, броят на чужденците в армията например, намалява през нейното управление – поне относително. Тя увеличава и заплатите на руските офицери, като ги изравнява с тези на чуждите войници. Имиджът на управлението ѝ като "черна дупка в руската история" постепенно избледнява.\nЕлисавета I и разцветът на руската наука и култура\nХуд. Луи Каравак / Wikidedia\nДруг по-слабо известен член на династията на Романови е дъщерята на Петър Велики – Елисавета, управлявала Русия близо две десетилетия в средата на 18 в. (1741-1761 г.).\nПетър иска Елисавета да се омъжи за краля на Франция Луи XV, но французите отхвърлят предложението. За женитбата ѝ има и други планове, но всички те остават нереализирани – въпреки че съвременниците ѝ възхваляват нейната красота. "Рядко съм виждал такава красавица като принцеса Елисавета... Тя е изключително висока и много жизнена. Танцува добре и язди коне без помен от страх. Не ѝ липсва интелигентност. Тя е грациозна и обича да флиртува", пише испанският посланик за 19-годишната Елисавета през 1728 година.\nСлед смъртта на майка ѝ Екатерина I, Елисавета преживява тежък период. Анна Ивановна се бои от Елисавета. През 1741 г. Елисавета идва на власт в резултат на преврат.\nКато императрица тя обявява, че ще върне политиките на баща си и наистина отбелязва сериозен напредък в тази посока. Управлението на Елисавета е известно най-вече с успешното разпространение на Просвещението в страната. Докато е на власт, е открит Московският университет. Тя работи и за развитието на театъра и учредява Художествената академия на Русия. В същия този хуманистичен дух, едно от най-забележителните постижения на Елисавета е да забрани смъртната присъда.\nФалшивата смърт на един руски цар: живял ли е Александър I под чуждо име?\nЧетирима руски императори, убити преди 1917\nПървата жена на руския трон: чужденка, обвинявана в магьосничество


"Съсипаха я тази държава" и още любими фрази на българите - България | Vesti.bg\n"Галъп интернешънъл" провери мнението на българите за редица твърдения след 30 години демокрация\n16 ноември 2019, 08:07\n"Съсипаха я тази държава". Близо три четвърти от пълнолетните българи споделят популярната (само)иронична фраза от социалните мрежи.\nСпоред изследване на "Галъп интернешънъл" това е любимата фраза на голяма част от българите след 30 години демокрация.\nВсе пак, само 42% казват "никога няма да се оправим". Но пък цели три четвърти споделят често чуваното самообвинение "манталитетът у нас е лош".\nПо-скоро липса на ясно мнение показва и въпросът за ролята на Държавна сигурност. Неяснотата важи и за ключовата фраза "Костов е виновен" – видима е зоната на неразбралите (37%), а 49% са съгласните.\nОчаквано, на въпроси от типа "Съсипаха я тази държава", "Всички са маскари", "При Живков беше по-добре" и т.н. по-умерено или пък с подчертано несъгласие реагират привържениците на управляващите.\nХората от БСП са по-убедени в популярната от социалните мрежи фраза "Костов е виновен".\nПредставените данни са част от ежемесечната изследователска програма на "Галъп интернешънъл". Изследването е проведено в периода между 1 и 8 ноември сред 835 души и е представително за населението на България на възраст 18+. Максималното стандартно отклонение е ±3.5% при 50% дялове. 1% от извадката е равен на около 55 хиляди души.


Тръмп очаква победа на следващите избори - ᐉ Новини от Fakti.bg - Свят | ФАКТИ.БГ\nРедица неизвестни около машините за вота, не се знае и колко ще трябватпреди 7 минути\nКъци става водещ на едно от най-гледаните предавания у наспреди 15 минути\nТервел Пулев отправи молба към брат си Кубратпреди 19 минути\nЕС защитава медиитепреди 23 минути\nУкраинци "кръстосаха" Cadillac и Волгапреди 28 минути\nХаризанов: Евтин вариант на "Съдебен спор" - това се случи в комисията на Мая Маноловапреди 36 минути\nОбяви подкрепа за републиканците\nТръмп очаква победа на следващите избори\nПубликувана: 11 Април, 2021 08:50\n16 КОМЕНТАРА | ВИДЯНА 1496\nРепубликанец ще спечели следващите избори в САЩ. Това обяви предходният американски държавен глава Доналд Тръмп, цитиран от FOX News.\nТръмп излезе с обръщение към своите поддръжници. Публично обяви своята увереност в победата на републиканците на следващия вот.\nПредстоят междинни избори в страната. Той вярва, че републиканците ще успеят да си върнат контрола в поне една камара в парламента.\nОчаква се да участва активно в кампанията на партията. Проведени са разговори с нейни представители.\nТръмп вече обмисля кандидатура за следващите избори. Той продължава да е най-популярната фигура сред републиканците.\nВероятно решение за следваща кандидатура ще бъде обявено след предстоящите избори.\nКОЛКО КОРУМПЕТА ИМА В ПАРТИЯ ГЕРБ?\nПРЕЗИДЕНТ НОМЕР 1\nРУМЕН РАДЕВ МИНИСТЪР-ПРЕДСЕДАТЕЛ!\nБоко и той очаква на следващиоте избори , но дотогава ще е още по-оглупяло старче отколкото е сега\nЕкип сенатски лекари да обяви Мумчо за неадекватен,преди да е започнал Третата и шансовете на бай Дон да нарастнат главоломно..\nТоа изтреска тотално\nИзплиска водата на аквариума😂😂😂😂\nЗащо не ? Ако това е държавата , която налага демокрацията си по света , значи нищо не е наред !\nАз ще гласувам за Тръмпеца. Бай Дончо Тръмпов е по-добре от бай Издън.\nТръмп ще се върне на бял кон в белия дом с бялата си жена .... с рижата си коса!\nТРЪМП ЗАБРАВИ КАК ВСИЧКИ ГО ПРОДАДОХА НЕГОВИТЕ ИЗМИСЛЕНИ РЕПУБЛИКАНЦИ.\nИ тия там у америчка се превърнаха в тотален цирк--цирк за деби..и.,... Който и да спечели-САЩ отиват в канала...-където им е мястото в световната история!\nНикакъв шанс. Щом се позволи на престъпниците "демократи" да фалшифицират тия избори без никакви последствия, те ще го направят пак. Дори Тръмп да има подкрепата на 70% от американците, няма как да победи. Слабото му място е неговата наивност - още вярва в "демокрацията", въпреки че на свой гръб изпита последиците от унищoжаването и.\nвече само американският народ може да спаси САЩ от озверелите неоамерикански троцкисти.\nФакти, защо не пишете, че слабoyмният узурпатор искал да разрушава магистрали, щото били "расистки"?\nИзходът е само един половин милион американци се връщат пред Капитолия, но вече въоръжени не само със знамена и плакати но доста по-солидно. Революция, сваляне от власт и физическо унищожаване на превратаджийската хунта, на цялата върхушка на т.нар. "демократическа4 партия, на всичките и кукловоди и марионетки. Ако не се направи това, САЩ ги чака ужасяващата участ на ЮАР !!!\nАКО БАИДЪН НЕ ЗАТРИЕ АМЕРИКА ДОТОГАВА.\nОще един корумпиран тип -Тръмп.Не плаща данъци, лъже, няма вяра,заиграва се със сектите в сащ/25 на брой и престъпни по същество/.И този мошеник, като мошеника Бойко Методиев Борисов ,комунист-натовец, иска да управлява.Всъщност за тъпите сащ е без значение кой е президент.Те се управляват от Израел.Евреите ги управляват и ги водят право към унищожаване.Затова в България евреите ,не означават нищо за българите, които знаят всичките им подли номера, за убийства от еврейски комунисти да не говорим/убийството от Виолета Якова на българския Генерал Илия Луков /и още много подобни примери.\nИзраел управлява сащ.За какъв мошеник Тръмп пишете.Без разрешението на Израел /на всички еврейски корпорации.16 или повече на брой/нито един тъп американец не може да бъде избран за президент.Сектите, които са безбожници, също отпяват на евреите/те пък въобще не вярват в Йисус Христос и не го признават за Месия/.Така, че решението за президент в сащ е в ръцете на евреите.Днес новоизбрания военен министър на сащ беше на инструктаж в Израел на среща с тяхното правителство.Коментарът е излишен.\nДано Тръмп и републиканци да победят либералното глобалиско демократично статукво на джендърите и мигрантите


Титоград и ЦСКА не се победиха - 0:0 - Topsport.bg\nТитоград и ЦСКА не се победиха - 0:0\nЦСКА спечели точка при гостуването си на черногорския Титоград в мач-реванш от първия квалификационен кръг на Лига Европа.\n"Армейците" имаха повече от комфортна преднина, след като победиха в първия двубой с 4:0. Тази вечер попадения не бяха реализирани.\nДобри Митов заложи на сигурното, като сред титулярите бяха почти всички обичайни негови избраници. Наказан за този мач бе Божидар Чорбаджийски, а с контузии бяха Стойчо Атанасов, Енрике Рафаел и Иван Турицов.\nВъзможност за изява пък получи едно от новите попълнения за софиянци Тони Уот.\nДраголюб Джуретич няма никакви проблеми с контузени и наказани футболисти\nПървото полувреме бе далеч от дефиницията за "вълнуващо" и "емоционално". Разбира се, това по-скоро беше обяснимо, с оглед разгромната победа на българския отбор в първата среща между двата тима.\nДомакините опитаха да наложат известен натиск, но и "червените" им помогнаха в тази насока, като приеха играта в собствената си половина.\nОсновно Джалович бе дразнител за "армейската" отбрана. Неговите акции обаче често се оказваха индивидуални, а самият той - не особено срещащ подкрепата на своите съотборници.\nВ 17-ата минута се стигна до най-сериозното положение за отбелязване на гол до почивката. Джалович получи топката в наказателното поле, успявайки да се измъкне от двама бранители на столичани. Нападателят на черногорския състав стреля силно, но за негово нещастие кълбото се отби в напречната греда на вратата на Черниаускас.\nСамият страж на софиянци трябваше да се намесва малко след това, когато се оказа последната преграда между съперниковите нападатели и голлинията. Той успя да избие топката встрани от целта.\nНяколко далечни изстрела на състезателите на домакините белязаха края на полувремето.\nЦСКА завърши без точен удар във вратата, като подценяването на съперника по-скоро беше очевидно. През всички 45 минути гостите бяха безрезервно подкрепяни от своите фенове, създаващи усещането за тях, че мачът се провежда в София, а не на територията на Черна гора.\nПрез втората част от мача цесекарите бяха далеч по-стойностни и внимателни в изявите си, като концентрацията и мотивацията им бяха значително подобрени.\nСитуациите за "червените" пред вратата на съперника се наредиха една след друга. За жалост на дошлите да подкрепят любимците си фенове на ЦСКА, опитите на Кери и Евандро се оказаха неуспешни.\nПърво Кери стреля мощно от свободен удар, но стражът на опонента се намеси добре и изби в корнер.\nСлед това Евандро навлезе на скорост в пеналта на Титоград и стреля, но след като сам затвори ъгъла си за стрелба, не успя да извлече максимума от ситуацията и кълбото не попадна в мрежата.\nРезултатът остана все така същият, без значение от извършените промени от двамата треньори.\nНа терена се появи и младата надежда на "червените" Митко Митков, който днес игра изнесен в по-преди позиции от обичайното. И той обаче не допринесе за откриването на резултата.\nНа "армейците" най-много им върви в Австрия и Албания\nна 17.07.2019 в 17:36:44 #68\nАльош, Бонхоф Не се прави така, ръгаш им едно голче за кеф на балъците дето са се клатили в някоя умряла сетра до Монтенегро и си клатиш мъдете, а не да ни дънят греди и всеки път защитниците ни да се гледат кат’ напикани след поредния пробив и спасяване на литовския леон\nна 17.07.2019 в 09:55:30 #67\nАлекс, къде видя пък ЦСКА? Литекс игра според възможностите си - видя се, че в първият мач ловчанлиии извадиха късмет!\nна 17.07.2019 в 08:11:32 #66\nАз пък не виждам нищо драматично в играта и резултата.Напълно резонно представяне като се има в предвид протоколния характер на мача.Като се изключат 2-те положения първото,ЦСКА владееше инициативата и водеше играта през целия мач.Физически отбора е добре подготвен и доста успешно пресираше.Не ми хареса единствено тоя Уот.Бавен,неориентиран и през целия мач играеше с гръб към вратата.Явно това не му силата и като играч тип таран ще е по-полезен в борбата за високите топки и при статични положения.Много трудно ще измести Соу като централен нападател.А и с това си изказване,че бил изморен май ще го възстановяват до зимната пауза.\nна 17.07.2019 в 07:15:01 #65\n... всички "оръжия" и намерения преди "битката", да коефициента е важен, но ще е още по важен с отстраняването на хърватите... Успех от мен!\nна 17.07.2019 в 07:09:51 #64\n... вижте, Осиек е далеч по качествен съперник, не смятате ли, че не е нужно да се показват\nна 17.07.2019 в 06:32:15 #63\nФен съм на Лудогорец, но жалко за мача, ЦСКА трябваше да бие, стига сме пропилявали лесни точки. Коефициента ни е малък, а пропукваме точки на вятъра. Миналата седмица Лудогорец направи тази глупост, не взе никаква точка, а сега ЦСКА само равен. Дано днеска и утре да бием.\nна 17.07.2019 в 02:32:38 #62\nАе, амигоси, лека, че изпростЯването се разраства геометрично\nна 17.07.2019 в 02:29:46 #61\nДвама фена на реал мадриТ си думат: - пич, ти ебaл ли си пeдерас? - не съм, ама снощи eбaх един, дето е eбaл пeдeрaс.\nна 17.07.2019 в 02:27:03 #60\nна 17.07.2019 в 02:07:30 #59\nАхахаха.Боби,платно на Иля Репин ли ми напомнюваш На Ердо'ан мога сал да му се примоля да свали цените на алкохола в Турция до разумни граници,дагойва в трезвето сбъркано! Инак добри цени на тютюна държи Гущер,майтапа настрана,отървете ли Ренан,а недай Боже и Пацо Илиев (за мен двамата най-добри вратари у Републиката).ще я закъсате! И ккво туй Моци?Оня,де рева кът жена след гола на Емил Ангелов в 90-та минута на мача Левски-Динамо Букурещ 1:0 в групите на УЕФА 2004ота ли ???\nна 17.07.2019 в 01:57:56 #58\nи ше пишеме писмо на ердоган с конотация да си ЕПМ уговорено, Щур\nна 17.07.2019 в 01:52:52 #57\nАааа,Боби,не е от неуважение . Просто памет,даяейва Ся кво...да я трия ли А да изтрия Флойд,Цепелин и Щураците Ми паметен съм , дЪгЕ...което не пречи да се ушием кът донски казаци ,незнаещиза съществуването на сокъра Гущер,ако ви махна Ренан,Тайъра и...няколко съдии,догодина месец май ,ще сте готови за баражи\nна 17.07.2019 в 01:46:08 #56\nУтре треа бият 2:0. Заради Драко, а и да си диверсифицират ресурсите и да са уязвими на местно ниво. Неам търпение кънчев да ги хлОпне, а ние да изскочиме изот храстите с 32-рата.\nна 17.07.2019 в 01:40:18 #55\nЩур, ного неуважителна интродукция не знам некой червен да "либи" гЪрга. необходимо зло. ако искаш да спориме за АД-та, кОнчини и идентичност, не му е времето, а и не съм аз човека. изключено е да се убедим един-друг. ае пиеме\nна 17.07.2019 в 01:36:04 #54\nГущер,ако тЪ хвана на маса...щИ оправя словореда Аз само наздраве щИ викам,бре.НЕа да има насилие\nна 17.07.2019 в 01:29:13 #53\nГущер,стига дъха всуе! Дай огънче!\nна 17.07.2019 в 01:27:47 #52\nБоби,Боби,интелигентно пишлеме ми мязаш,затуй един въпрос-триглав Джуджи ,заради Осем край Осъм ли го либите,заради червените папки с акциите,чрез които се отърва от Кюрда,кът треньор на лоИшкия отбор или заради опита му ,чрез Паслар , да прекръсти,преди кончината му,споминалия се тим на Цска на ФК Лупи ?\nна 17.07.2019 в 01:11:06 #51\nРул, ного глупости са ми минАли през kyra и вълци и еднорози.\nна 17.07.2019 в 01:08:27 #50\nДжакомо има ли и термин за пискЮлите към джуча? жужака засега бива, има поизчерпан кредит на доверие. времето ше каже дали ше е осанна или джуч. понастоящем е средство, междинен период, оцеляване, трамплин към добрите времена.\nна 17.07.2019 в 00:38:40 #49\nако kyp не беше забранена дума, нямаше да бъде употребена 20 пъти днес в 5 поста. Обратният ефект на прохибицията е очевиден. Успех утре и в четвъртък, пичове!!! В\nСпортни новини / БГ Футбол / ЦСКА / Титоград и ЦСКА не се победиха - 0:0


Новото име на стандарта Wi-Fi 802.11ax ще е Wi-Fi 6 | Digital.bg\nНовото име на стандарта Wi-Fi 802.11ax ще е Wi-Fi 6\nWi-Fi мрежите са основен и предпочитан метод за достъп до интернет за милиони потребители. и любимите им мобилни устройства. Ако се поинтересувате ще забележите, че имената на различните версии на технологията са доста объркващи. Едва ли бихте се ориентирали лесно, ако говорим с термини като 802.11n, 802.11ac или 802.11ax. Именно заради това представителите на организациятa Wi-Fi Alliance, отговарящи за еволюцията на технологията смятат да въведат интересни промени.\nТака например последната версия на стандарта, която се казва 802.11ax ще бъде популяризирана с името Wi-Fi 6. По този начин потребителите много по-лесно ще се ориентират и разбират кои версии на технологията поддържат мобилните им устройствa, съобщава DigitalTrends. Възприемането на този подход е рационален и логичен, като се има предвид, че досега се използва различни букви за кръщаване на новите версии на технологията, което със сигурност ще улесни потребителите.\nWi-Fi 6 ще предложи много по-висока скорост и ще оперира в честотите между 2.4GHz и 5GHz. Потребителите могат да очакват около 37% по-висока скорост на работа, спрямо сегашната генерация на технологията. Ако всичко върви по план всички бъдещи версии ще се казват по сходен начин. Желанието на организацията Wi-Fi Alliance е да улесни значително потребителите в това да разберат коя версия на популярния безжичен стандарт използват на устройствата си.\nOще от Digital: Как да проверим колко силен е Wi-Fi сигнала в компютър с Windows\nWi-Fi • технологии • интернет


От гаражен производител до доставчик на световни фирми (Видео) - 24chasa.bg\n22.06.2019 18:46; Христо Николов\nМного вериги сладкарници в България вече са обзаведени с хладилните витри, изработени за тях по поръчка от “Братя Чичеклиеви” ООД.\nМного бизнеси се нуждаят от хладилни витрини, но изискванията към тази техника се повишават все повече. Фактът, че българска фирма, тръгнала от абсолютната нула, изработва и доставя интелигентни хладилни витрини за редица големи чужди фирми, заслужава адмирации.\n“Братя Чичеклиеви” ООД с помощта на еврофондовете започва да прави преди известно време иновативни витрини, които наред с функциите на обикновените имат три допълнителни. Например,\nизмерват в реално\nпродукт и съобщават\nпри спадане под определен минимум. Също така се самоизключват при спадане на захранващото напрежение с цел да предпазят компресора от изгаряне. Осигуряват и навременна реакция при неспособност за достигане на зададената температура.\nНаградата на “Братя Чичеклиеви” ООД в конкурса “Големите малки” обаче не е за иновации, а за устойчиво развитие. Защото фирмата е основана през 1992 г. в едно мазе с един малък абкант за огъване на ламарина.\nСпециализира се в производството на хладилни витрини, като основните клиенти в началото са били малки гаражни магазинчета.\nОсновното предимство е, че витрините са направени по поръчка с размери и външен вид, изцяло съобразени с желанието на клиента. С времето дейността на фирмата се разширява и към хладилните витрини се добавя производството на стелажи, щанд маси и рафтове. С много усилия, собствени средства и банкови кредити фирмата успява да закупи по-модерни дървообработващи машини. Лека-полека клиенти стават по-големи магазини, сладкарници, аптеки.\nСлед 2013 г. благодарение на европейско финансиране успява да закупи модерни компютърно управлявани машини за металообработване и дървообработване. Това позволява да постигне многократно по-високо качество и прецизност в производството.\nПървите по-големи обекти извън България са за световните вериги Inmedio и Reley в Швейцария. През 2014 г. са изпратени витрини за сладолед за тестове в лабораториите на “Нестле” в гр. Бове, Франция. След месец идва поръчка от “Нестле” за\nПрез това време фирмата разширява пазарния си дял и на българския пазар. В момента всички големи вериги сладкарници са нейни клиенти, а от две години насам има редовен износ на хладилни витрини за цветя за Холандия. Бензиностанциите “Шел” в България са нейни клиенти, а в момента преговаря за доставка на витрини за веригата в 7 европейски държави.\n“Много фирми в нашата сфера не успяха да се задържат на пазара. Ние не само успяхме, но и се развиваме. Отделяме ресурс за разработване на иновативни решения и постоянно се стремим към новото и модерното”, казва собственикът Александър Чичеклиев.


Био грижа за чувствителна кожа с масло от бадем и витамин F - AdoraBIO\nВие сте тук: Начало Магазин Биокозметика Коледен комплект SANTE Бадем и витамин F\nКоледен комплект SANTE Бадем и витамин F\nКоледа наближава! Трескавата подготовка скоро ще ни завърти в своята въртележка от емоции, напрежение, крайни срокове, дъъъълги списъци с подаръци ...\nЕто една идея от нас как да не допуснем напрежението да се отрази на блясъка на нашата кожа - Коледен комплект SANTE Бадем и витамин F. Грижата за чувствителната кожа никога не е била толкова приятна! Био Дневният крем Бадем и витамин F и Био Нощният крем Бадем и витамин F успокояват и подхранват чувствителната кожа, а Био Успокояващият околоочен крем-гел с лекота премахва следите от умора.\nЗарадвайте себе си или любим човек с Коледен комплект SANTE Бадем и витамин F, който озарява чувствителната кожа и носи свеж полъх в навечерието на празничните дни.\nС покупката на Коледен комплект SANTE Бадем и витамин F заедно даряваме по 10% за децата с увреден слух от ССУ „Проф. Дечо Денев“. Всеки комплект е придружен с картичка, нарисувана специално за Светлите Коледни Празници от децата с много любов и настроение.\nНачин на употреба: Нанесете дневния и нощния крем върху добре почистената кожа сутрин и вечер, а малко количество от околоочният крем-гел - с леки потупващи движения в областта под и върху горния клепач.


Ален Делон става на 83! - 2018.11.08 - Новини от света - новини от Добрич\nАлен Делон става на 83!\n08.11.18, 12:05 часа Преглеждания: 1246\nЛюбимецът на няколко поколения Ален Делон е роден на 8 ноември 1935 г. градчето Со, Франция. Актьор, певец, режисьор, сексимвол, магичен мъж и идол, днес той има рожден ден и става на достолепните 83 години.\nИмето му е анаграма на “le don” (дарбата) и затова често се смята, че е псевдоним. Но всъщност това е рождената му фамилия. Определян е като един от секс символите на 60-те. Участвал е в над 90 филма и сериала, режисьор е на 3, сценарист на 10 и продуцент на 23. Носител на наградата "Сезар" за най-добра мъжка роля във филма "Нашата история" през 1985 г. Кавалер на Ордена на почетния легион през 1991 г.\nПрез последните години Ален Делон е известен не само като велик актьор, но и като успешен бизнесмен. Под неговата търговска марка "AD" се произвеждат много стоки (например, парфюми, цигари). Той също е притежател на собствена авиолиния.\nЕто някои от най-мъдрите и истински мисли на актьора за живота:\n"Мисля, че щастливият човек е онзи, който е сбъднал мечтите си."\n" Единственото нещо, което мъжът не успява да разбере докрай, това е жената. Жените са чудо на природата. Невъзможно е да ги разбереш, още по-невъзможно е да си обясниш същността им. Тях можеш само да ги обичаш и да им се възхищаваш. "\n"Ако Господ ми бе дал възможност да променя едно-единствено нещо в досегашния си живот, аз не бих допуснал да си отиде от мен любимата ми жена."\n"През целия си живот съм правил всичко заради другия пол. Мечтал съм да отдам на любимата си цялото си сърце. Но, уви! Късно научих урока, че мъжът никога не трябва да казва истината. Защо ви е истина, щом има любов?! Обичайте се."\n„Парите са средство да постигнеш целите си. Те никога не са падали при мен от небето. Затова ги ценя. Случва се да давам пари в заем или просто да помогна на някой нуждаещ се, но избягвам да говоря за това. Гордея се не с щедростта си, а с моите деца."\n"Най-добре правя три неща - работата си, простотии и деца."


Как да започнете бизнес като консултант по връзки с обществеността, използвайки социалните медии\nВъоръжени с първокласни устни и писмени умения за комуникация, заедно с желанието да помогнат на бизнеса, хората и асоциациите да привлекат вниманието на медиите, амбициозните публицисти могат да използват социалните медии, за да започнат да изграждат кариерата си като консултанти по връзки с обществеността. Социалните медии също така дават на амбициозните собственици на бизнес платформа за изграждане на техните мрежи, като общуват онлайн с потенциални клиенти, медии, колеги предприемачи и бизнес професионалисти.\nНастройте акаунти в социалните медии на популярни платформи като Twitter, Facebook и LinkedIn. Уверете се, че вашият профил във всеки сайт в социалните медии ви идентифицира като консултант по връзки с обществеността, свързва хората към вашия уебсайт или блог и им предоставя начин да влязат в контакт с вас. В зависимост от това колко място ви предоставя социалната мрежа във вашия профил, можете също да очертаете видовете индустрии, с които работите, и услугите, които предоставяте.\nКачете своя професионален изстрел с глава на всеки сайт в социалните медии, за който сте се регистрирали. Снимката помага на потенциалните клиенти да добият представа за човека зад бизнеса и по-малко вероятно е вашият акаунт да бъде считан за спам акаунт.\nИзползвайте адресната книга на вашия имейл акаунт, за да добавяте автоматично приятели, бивши клиенти и колеги към вашите сайтове в социалните медии като приятели. Можете също така да използвате директориите в социалните медии, за да намерите допълнителни хора, които можете да следвате и да ги „приятелю“. Изберете хора, които могат да ви помогнат да изградите мрежата си, като тези, които предлагат допълнителни услуги или медийни контакти и потенциални клиенти, които отговарят на описанието на вашия идеален клиент.\nЗапочнете да споделяте съвети, идеи, публикации в блога си, новини за вашата компания и клиенти и подходящи статии на страниците си в социалните медии. Споделяйте подходяща информация, свързана с връзките с обществеността, като съвети за написване на биография, най-добрите начини за представяне на журналисти, евтини начини за привличане на вниманието на медиите и информация за управлението на кризи. Споделянето на информация ще ви помогне да изградите репутацията си на авторитет във вашата област и ще насърчи хората да споделят вашите съобщения с техните мрежи.\nВзаимодействайте с хората, които следвате и приятели, като коментирате тяхната информация, която публикуват и като им отговаряте, ако те отговорят на нещо, което публикувате или споделяте. Комуникацията с членове на вашата общност в социалните медии може да ви помогне да изградите връзки, да се срещнете с потенциални клиенти и да се позиционирате, за да бъдете насочени за проекти за връзки с обществеността.\nСъсредоточете се върху установяването на връзки с представители на медиите, с които може да се наложи да се свържете с потенциалните си клиенти. Използвайте социалните медии, за да изпращате съвети и идеи за истории. Бъдете наясно с техните туитове, в които се искат цитати и друга информация за техните истории.


Black Angus - Блек ангъс - 100% US BEEF Meat Revolution\n100% US Beef\nВИДЕО – РЕЦЕПТИ\nЯпонско Wagyu Beef\nHome » 100% US BEEF\nЗащо от месодайна порода BLACK ANGUS?\nГовежди стекове и бургери 100% US BEEF!\nГовежди стекове и бургери от месодайна порода BLACK ANGUS\nГарантиран произход на месото от САЩ, щата Небраска\nЧистокръвно говеждо месо от животни отглеждани по специална програма без хормонално третиране\nХранени с царевица за минимум 120 дни по специален режим, плод на 100-годишни проучвания на иститута по храненето в щата Небраска, САЩ\nBLACK ANGUS БАРБЕКЮ СТЕК\nBLACK ANGUS БРИСКЕТ\nBLACK ANGUS БУРГЕР\nBLACK ANGUS ВЕГАС СКЪРТ СТЕК\nBLACK ANGUS ГУЛАШ\nBLACK ANGUS ДЕНВЪР СТЕК\nBLACK ANGUS КАЙМА\nBLACK ANGUS МЛЯНО МЕСО\nBLACK ANGUS НАДЕНИЧКИ\nBLACK ANGUS НЮ ЙОРК СТРИП СТЕК\nBLACK ANGUS ПИКАНЯ СТЕКЧЕТА\nBLACK ANGUS ПРАЙМ РИБ СТЕК\nBLACK ANGUS РЕБРА\nBLACK ANGUS РИБАЙ СТЕК\nBLACK ANGUS РОУСТ БИЙФ\nBLACK ANGUS РЪМП СТЕК\nBLACK ANGUS Т-БОН СТЕК\nBLACK ANGUS ТЕНДЪРЛОЙН СТЕК\nBLACK ANGUS ТОМАХОУК\nBLACK ANGUS ТОП СЪРЛОЙН СТЕК\nBLACK ANGUS ТРИ ТИП СТЕК\nBLACK ANGUS ФЛАНК СТЕК\nBLACK ANGUS ФЛАТ АЙРЪН СТЕК\nBLACK ANGUS ХАЛАПЕНЬО БУРГЕР\nBlack Angus стек\nОбщо взето имаме всичко, което ти душа иска, в достатъчно количество. Стават за барбекюто, скарата, плочата или тигана. Всички Black Angus стекове имат най-високата степен на мраморизация “Prime”, което казано с други думи означава, че са перфектни във всяко отношение. Месото е преминало през така важния процес на зреене за минимум 30 дни. Ако са ти омръзнали стековете (да бе, сякаш това може да се случи), хвърли на скарата от нашите ребра и медальони.\nСъвсем спокойно ще наречем Black Angus повелителят на стековете. Месото от тази порода е идеално за направата на сочен стек от него. Освен адски добрия вкус, то е богато на редица полезни вещества, от които се нуждаем. Най-важните сред тях са минералите цинк, желязо, фосфор, селен, витамините B2, B6 и B12 и разбира се – протеините. Можеш да си избираш между много яки стек предложения:\nВеднага ти подхвърляме още едно 100% US Beef предложение – Black Angus гулаш, разбира се, отново с най-висока степен на мраморизация. Можеш да си спретнеш един унгарски гулаш или пък да си приготвиш някоя вкусна рецепта от баба – точно както тя правеше Black Angus на времето. С други думи – имаш куп варианти.\nBlack Angus кайма от мраморно говеждо\nBlack Angus каймата е супер избор за много рецепти и се използва за какво ли не. Даже предполагаме, че вече са ти хрумнали поне десет рецепти с кайма. А тази ще ги направи поне десет пъти по-вкусни. Каймата 100% US Beef е направена от цели части бут, плешка и брискет. От нея можеш да си спретнеш бургери или каквато друга форма ти дойде на ум! Опитай и нашите формовани бургери, обещаваме, че ще ти напълнят душата! И корема. Метни ги на скара, барбекю, плоча или тиган и си готов.\nBlack Angus наденички от говеждо месо\nС любезното съдействие на Black Angus спретнахме едни сочни наденички, които много ще се зарадват да зацвърчат на барбекюто ти или където другаде намериш за добре. Сложили сме им точните подправки. Направо вадиш от тарелката и ги мяташ на скарата. Небезизвестен факт е, че американското говеждо е страшно добро. Тази месодайна порода се отглежда масово там от края на 19 век, а името ѝ се дължи на характерния черен цвят на козината на животното, която го отличава от останалите. Животните са отглеждани по всички екологични стандарти, хранени са с естествени продукти, които не съдържат хормони. Защото търсим автентичния вкус на истинската храна, подбираме внимателно фермите, с които работим.\nBlack Angus 100% Beef – качествено говеждо месо\nBlack Angus е сред видовете говеждо месо с топ вкусови качества. Специфичното при него е характерната “мраморираност” на месото. Това се дължи на начина, по който е разположена междумускулната мазнина. Тя се разтапя при термична обработка и прави месото много сочно и апетитно. Качествата на месото, получено от тази порода, се дължи на специалния начин на отглеждане и хранене на животните. Хранителният им режим включва минимум 120 дни хранене с царевица. Месото, което Meat (R)evolution избира за теб, пристига директно от щата Небраска в Съединените щати.\nсвържи се с (Р)ЕВОЛЮЦИЯТА\n© MEATREVOLUTION - създаден в името на (Р)ЕВОЛЮЦИЯТА | Общи условия | Политика за бисквитките - всички права запазени 2022\n1 X 15.00 лв. = 15.00 лв.\nМеждинна сума 15.00 лв.\nПродължи да пазарувашПреглед на количкатаЗавърши поръчката


Ще има технология на голлинията за Суперкупата на Испания - Футбол свят - Испания - Gong.bg\nИспанската футболна федерация обяви, че ще въведе система за технология на голлинията на Суперкупата на страната в Саудитска Арабия, независимо че не се използва в Ла Лига.\n„Това е исторически ден за нас, защото, за първи път в испанския футбол, ще въведем технология на голлинията“, разкри шефът на съдийската коисия Веласко Карбайо. Той говореше в Джеда, където турнирът с четири отбора открива с мач между Реал Мадрид и Валенсия в сряда. Реферите ще носят часовници, които ще вибрират и показват думата „Гол“, когато топката премине голлинията.\nТехнологията дебютира в испанския футбол повече от четири години, след като бе въведена за първи път по европейските терени. За първи път системата бе използвана на два японски стадиона по време на Световното клубно първенство през 2012. Английската Висша лига я въведе през 2013, а в Италия, Германия и Франция тя влезе в сила от 2015, въпреки че французите спряха технологията след проблеми през януари 2018 и преминаха на друг снабдител за следващия сезон. Технологията на голлинията се използва и в Шампионската лига, Европейските първенства и Копа Америка.\nВидео асистент арбитърът (ВАР) бе въведен в Испания през 2018 и в четвъртък от местната федерация обявиха, че повторения на забавен каданс, използвани от ВАР арбитъра, ще бъдат показвани на големите екрана по стадионите. „Ще има информационна система, на която феновете ще могат да виждат какво ВАР проверява. Успехът на ВАР, сега и в бъдеще, ще бъде базирана на прозрачността. Ако хората разбират какво се случва, ще бъде по-вероятно да приемат решението“, обясни Карбайо. /БГНЕС\nЗвезда на Валенсия пропуска мачовете за Суперкупата\nОфициално: Барса без Тер Стеген за Суперкупата\n7 януари, 15:31\nАтлетико Мадрид Реал Мадрид Барселона Валенсия Суперкупа на Испания


Уроци на фотошоп, GIMP, MS Office 2010: Тема №2: „Модели на данни. Видове. Примери." MS Access 2010, 10 клас\nТема №2: „Модели на данни. Видове. Примери." MS Access 2010, 10 клас\n1 1. Модели на данни\nОбектите, за които се събират данни в БД, обикновено са тясно свързани помежду си. Тези връзки се отразяват в БД чрез създаване на релации (отношения) между обектите или техните характеристики.\nНачин за представяне и съхраняване на данни за обекти от един и същи тип е използването на таблица: всеки ред на таблицата съдържа данните за един обект (запис), а колоните (обединяващи клетки на редовете) – съотвените характериситки на обекта.\nПример: Таблица с данни\n1 2. Видове модели на данни\nПри проектиране на БД се използват четири основни модела данни:\nРелационен модел – широко разпространен, т.к. е лесен за усвояване и използване, а йерархичният и мрежовият могат да се реалзират чрез него.\nЙерархичен модел – всички записи са в отношение на йерархична подчиненост, т.е. всеки запис може да има прозиволен брой наследници, но само един родител, така че могат да се представят като дървовидна струтктуа. Йерархичното дърво е обърнато с коена нагоре. Корен на дървото представлява една единствена таблица, Потребителите осъществяват достъп до данните в размките на този модел, като започват от корена и обхождат дървото надолу, докато стигнат желанните данни.\nМрежови модел – установява връзка между независимите елементи на данни. В такъв модел един запис в БД може да бъде свързан с всеки друг запис от БД. Описваните обекти се обединяват в мрежа. Една БД се състои от няколко множества, които съдържат записи.Всяка съвкупност от записи може да се включи към една или повече мрежи. Тук има бърз достъп до данните. Работата с мрежова БД е сложна и иска специална подготовка на потребителя.\nОбектноориентиран модел – данните се разделят на класове от обекти, различаващи се по структура на включените обекти, по действията, извършвани с тях, и по събититята, в които участват.\nLabels: База данни БД, MS Access 2010